Il-katavru ta' David Abela, in-negozjant li nqatel fir-residenza tiegħu fis-Swieqi għadu ma ġiex rilaxxat għad-difna. Ir-raġuni għalfejn il-ġisem tal-vittma għadu qed jinżamm għall-investigazzjoni għadha mhux magħrufa. L-Awtopsja kkonfermat li Abela miet b'numru ta' daqqiet ta' sikkina f'għonqu fit-28 ta' Frar. Dan intqal f'rapport tal-Malta Independent. Abela kien is-sid ta' 21st Century Travel u ta' 21st Century Limousines. Il-missier ta' erbat itfal kien ukoll id-Direttur tal-kumpanija Aviaserve. In-negozjant mis-Swieqi instab mejjet għarwien imkebbeb f'liżar, b'idejh u saqajh marbuta fis-sodda u ħalqu magħluq bit-tape. Kienet is-sieħba tiegħu Irina Alexandrovna Micallef li daħlet fid-dar t'Abela u sabet quddiemha din ix-xena makabra. B'xokk fuqha hija rrapurtat lil pulizija b'dak li rat. Irina ġiet interrogata mill-Pulizija hekk kif il-Pulizija hija interessata fil-ħajja personali tal-vittma. Filmat CCTV juri li qabel ma' David Abela, n-negozjant li nstab mejjet fir-residenza tiegħu fis-Swieqi inqatel, raġel daħal fir-residenza tiegħu. Jidher li l-aggressur daħal fid-dar ta' Abela fi Triq il-Ġiżi qabel il-vittma wasal minn lejl barra. Il-wiċċ tas-suspettat ma kienx mgħotti iżda l-kwalità tal-filmati tac-CCTV camera qed jagħmluha diffiċli biex huwa jiġi ddentifikat. Għadu mhux stabbilit jekk is-suspettat daħalx fid-dar bil-mixi jew użax il-vettura tiegħu biex jidħol fir-residenza tal-vittma. Huwa mifhum li David Abela kien għamel rapport lill-Pulizija dwar każ ta' vjolenza domestika. L-investigaturi qed jeskludu, li n-negozjant inqatel b'rabta man-negozji tiegħu jew ma serq.